b'\n_START_ARTICLE_\nPadalski gasilec\n_START_PARAGRAPH_\nPadalski gasilec (izvirno angle\xc5\xa1ko Smokejumper) je gasilec, ki s pomo\xc4\x8djo padala pristane na oddaljenem podro\xc4\x8dju z namenom ga\xc5\xa1enja po\xc5\xbearov v naravi._NEWLINE_Padalski gasilci so tako poslani na zelo oddaljena obmo\xc4\x8dja, saj lahko s hitrim letalskim transportom padalcev onemogo\xc4\x8dijo, preusmerijo, zajezijo oz. popolnoma pogasijo po\xc5\xbear, ko je le-ta v za\xc4\x8detnem stadiju. Drugi razlog za njihovo uporabo je, da s pomo\xc4\x8djo letal lahko hitreje in ceneje dose\xc5\xbeejo oddaljeno obmo\xc4\x8dje, poleg tega pa lahko letalo prenese ve\xc4\x8d gasilcev in njihove opreme kot bi helikopter._NEWLINE_Obstajajo tudi slabosti tega sistema. Najve\xc4\x8dkrat uporabljajo okrogla padala, ki so cenej\xc5\xa1a, a zato slab\xc5\xa1e vodljiva. Tako se lahko zgodi, da padalca zanese v sam ogenj oz. v kak\xc5\xa1no naravno oviro (npr. drevesa, kanjon,...); padalec se tako lahko po\xc5\xa1koduje, \xc5\xa1e predno pri\xc4\x8dne gasiti. Drugi problem je tudi oddaljenost. Padalski gasilci so tako popolnoma odrezani od zunanjega sveta in lahko upajo le na omejeno letalsko podporo (oskrbovanje z opremo in vodo). Zgodi se lahko, da po\xc5\xbear popolnoma spremeni smer in jih zadu\xc5\xa1i oz. zgorijo. Po navadi so zaradi izjemnih varnostnih pravil in smernic smrtne \xc5\xbertve redke. Najve\xc4\x8dja nesre\xc4\x8da se je zgodila leta 1949, ko je v enem po\xc5\xbearu umrlo 12 gasilcev._NEWLINE_Delovanje padalskih gasilcev je odvisno od velikosti po\xc5\xbeara. V primeru, \xc4\x8de je po\xc5\xbear \xc5\xa1e v fazi razplemenitve oz. \xc5\xa1e ni popolnoma zagorel (prisotno je veliko isker in ve\xc4\x8d lokaliziranih \xc5\xbeari\xc5\xa1\xc4\x8d), uporabijo gasilske metle in prenosne gasilske \xc4\x8drpalke za uni\xc4\x8denje po\xc5\xbeara. V primeru, \xc4\x8de je po\xc5\xbear v polnem razmahu, jih po navadi odvr\xc5\xbeejo v pri\xc4\x8dakovani smeri \xc5\xa1irjenja po\xc5\xbeara, kjer nato s pomo\xc4\x8djo opreme o\xc4\x8distijo del povr\xc5\xa1ine (po navadi gozda oz. travnika), tako da ustvarijo po\xc5\xbearni zid, kjer se po\xc5\xbear ne more \xc5\xa1iriti. To storijo s pomo\xc4\x8djo lesarske opreme, v izjemnih primerih pa tudi s pomo\xc4\x8djo eksplozivov._NEWLINE_Prva uporaba padalskih gasilcev se je zgodila 12. julija 1940 v Narodnem gozdu Nez Perce (ZDA). Predhodno so v 30. letih 20. stoletja izvajali poskuse glede uporabe padalskih gasilcev tudi v Sovjetski zvezi._NEWLINE_Danes so padalski gasilci aktivni v naslednjih dr\xc5\xbeavah: ZDA, Rusija, Kanada in Mongolija.'